ཞ༽ «བཀའ་བརྒྱད་ཆེན་མོ་གསང་བ་ཟིལ་གནོན་ལས༔ ཕྲིན་ལས་ཕུར་པའི་བཟློག་པ་རྔམ་པ་གློག་ཕྲེང་བཞུགས་སོ༔» རྡོ་རྗེ་གཞོན་ནུའི་ལྷ་ལ་ཕྱག་འཚལ་འདུད༔ ས་མ་ཡ༔ རྒྱ་རྒྱ་རྒྱ༔ «བདག་འདྲ་པདྨ་ཐོད་ཕྲེང་ངས༔ བཟློག་པ་རྔམ་པ་གློག་ཕྲེང་བསྟན༔ ལྔ་བརྒྱ་དུས་ཀྱི་ཐ་མ་ལ༔ མི་རྣམས་གློ་བུར་རྐྱེན་དབང་འགྲོ༔ བར་ཆོད་སྡང་ཞིང་དུས་མིན་འཆི༔ དེ་ཡི་རྐྱེན་བཟློག་ཟབ་ཁྱད་ཅན༔ ཡང་ཟབ་སྙིང་གི་བྱང་བུ་འདི༔ ཡི་གེར་ཐོབ་ལ་གཏེར་དུ་སྦོས༔ ལས་འཕྲོ་ཅན་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ «གཏོར་ཆུང་དང་ལིངྒ་ཤ་དུམ་བཅས་བཤམས་ཤིང་༔» ཧཱུྃ༔ བྱང་ཕྱོགས་ཟླ་གམ་ལྷ་ཆེན་བསྣོལ་བའི་སྟེང་༔ ཕྲིན་ལས་ཁྲོ་རྒྱལ་བཛྲ་ཀུ་མཱ་ར༔ དབུ་དགུ་ཕྱག་ནི་རྣམ་པ་བཅོ་བརྒྱད་འབར༔ ཡུམ་མཆོག་འཁོར་ལོ་རྒྱས་འདེབས་སྐུ་ལ་འཁྲིལ༔ ཡེ་ཤེས་མེ་དཔུང་ཀློང་ཡངས་དབུས་ན་འགྱིང་༔ ཕྲིན་ལས་ཁྲོ་རྒྱལ་འདུས་པའི་དཀྱིལ་འཁོར་ཚོགས༔ དབྱིངས་ནས་སྐུར་བཞེངས་བཟློག་བསྒྱུར་ཕྲིན་ལས་མཛོད༔ ཧཱུྃ༔ སྔོན་ཚེ་བཟློག་པ་གང་ནས་བྱུང་༔ རྒྱ་གར་ཆོས་ཀྱི་རྒྱལ་པོ་ལ༔ རྐྱེན་ངན་བདུད་ཀྱིས་བར་ཆད་སྡང་༔ སྐག་དང་འཆི་ལྟས་བརྡེགས་པའི་ཚེ༔ པྲ་བྷ་ཧསྟཱི་སྤྱན་དྲངས་ཏེ༔ བར་ཆོད་བསལ་བའི་ཐབས་ལགས་ཞུས༔ རིག་འཛིན་པྲ་བྷ་ཧསྟཱི་ཡིས༔ རྡོ་རྗེ་ཕུར་པའི་དཀྱིལ་འཁོར་བཞེངས༔ རུ་ཏྲ་བསྒྲལ་ནས་གཡང་གཞི་བཀོད༔ དྲག་པོའི་གཏོར་ཆེན་ཟུར་གསུམ་བཞེངས༔ དམར་ནག་ཕོ་ཉའི་རྩང་གིས་བསྐོར༔ ཕུར་བུ་ལས་མཁན་བརྒྱད་བརྒྱས་བསྐོར༔ མཐུ་སྟོབས་རྩལ་གྱིས་ཟོར་ཐུན་བསྒྲིལ༔ རྔམ་ཆེན་རྡོ་རྗེའི་གསང་རྔ་བརྡུངས༔ ཟློག་སྔགས་མེ་དཔུང་འཁོར་ལོ་བསྐོར༔ ཡེ་ཤེས་ཁྲོ་བཅུ་ལས་ལ་བསྐུལ༔ ཤྭ་ན་ས་བདག་ཕོ་ཉར་རྦད༔ རྐྱེན་བཟློག་དམོད་པ་བོར་བའི་ཚེ༔ བར་ཆད་བདུད་རིགས་དབྱིངས་སུ་བསྒྲལ༔ སྔོན་ཚེ་བཟློག་བྱུང་དེ་བཞིན་དུ༔ དེ་རིང་རྣལ་འབྱོར་བདག་ཅག་གི༔ ཆག་ཆེན་ཉམ་ང་ཐམས་ཅད་ཀྱང་༔ བཟློག་གོ་དམར་ནག་གཏོར་མས་ཟློག༔ ཧཱུྃ༔ སྐུ་མདོག་མཐིང་ནག་རྔམ་པར་སྟོན་པ་ཡིས༔ ཡི་དམ་ལྷ་ཡི་བཀའ་ཆད་དགྲ་ལ་ཟློག༔ ཞལ་གདངས་ལྗགས་འདྲིལ་སྤྱན་རྩ་འཁྲུགས་པ་ཡིས༔ མ་སྲིང་མཁའ་འགྲོས་སུན་མ་དགྲ་ལ་ཟློག༔ དབུ་སྐྲ་དམར་པོ་མེ་ལྟར་འབར་བ་ཡིས༔ སྟེང་ཕྱོགས་ལྷ་ཡི་བར་ཆད་དགྲ་ལ་ཟློག༔ བཅོ་བརྒྱད་ཕྱག་ན་མཚོན་ཆ་བསྣམས་པ་ཡིས༔ ལྷ་མིན་བར་ཆད་ཐམས་ཅད་དགྲ་ལ་ཟློག༔ སྤུ་གྲིའི་སྒྲོ་གཤོག་མཁའ་ལ་བགྲད་པ་ཡིས༔ བར་ཕྱོགས་གཉན་གྱི་ཆོ་འཕྲུལ་དགྲ་ལ་ཟློག༔ དུར་ཁྲོད་ཆས་བརྒྱད་རབ་ཏུ་བརྒྱན་པ་ཡིས༔ འོག་ཕྱོགས་ཀླུ་ཡི་བར་ཆད་དགྲ་ལ་ཟློག༔ ཡུམ་མཆོག་འཁོར་ལོ་རྒྱས་འདེབས་འཁྲིལ་བ་ཡིས༔ སྣང་སྲིད་མ་མོའི་བར་ཆད་དགྲ་ལ་ཟློག༔ ཞལ་གསུམ་ཕྱག་དྲུག་ཁྲོ་ལ་ཆགས་པ་ཡིས༔ རྩ་རླུང་འབྱུང་འཁྲུག་བར་ཆོད་དགྲ་ལ་ཟློག༔ དུར་ཁྲོད་ཆས་ཀྱིས་རབ་ཏུ་བརྒྱན་པ་ཡིས༔ ཉོན་མོངས་བདུད་བཞིའི་བར་ཆོད་དགྲ་ལ་ཟློག༔ ཡབ་ཡུམ་ཞབས་ནི་བརྐྱང་བསྐུམ་འཁྲིལ་བ་ཡིས༔ གློ་བུར་རྐྱེན་གྱི་བར་ཆོད་དགྲ་ལ་ཟློག༔ མེ་རི་དམར་ནག་ཀློང་དུ་བཞུགས་པ་ཡིས༔ རྣམ་རྟོག་ཉམས་གྲིབ་བར་ཆོད་དགྲ་ལ་ཟློག༔ ཧཱུྃ༔ བུདྡྷ་ཀཱི་ལས་སྐུ་ཡི་བར་ཆད་ཟློག༔ བཛྲ་ཀཱི་ལས་ཐུགས་ཀྱི་བར་ཆད་ཟློག༔ རཏྣ་ཀཱི་ལས་ཡོན་ཏན་བར་ཆད་ཟློག༔ པདྨ་ཀཱི་ལས་གསུང་གི་བར་ཆད་ཟློག༔ ཀརྨ་ཀཱི་ལས་ཕྲིན་ལས་བར་ཆད་ཟློག༔ ཧཱུྃ་ཆེན་ཁྲོ་བོས་ལྷ་ཡི་བར་ཆད་ཟློག༔ རྡོ་རྗེ་སྒྲ་འབྱིན་དྲི་ཟའི་བར་ཆད་ཟློག༔ ཕག་དང་རྨིགས་བུས་ཡུལ་གྱི་ཆག་ཆེན་ཟློག༔ རྣམ་རྒྱལ་ཁྲོ་བོས་རྒྱལ་པོའི་བར་ཆད་ཟློག༔ རྡོ་རྗེ་སྙེམས་མས་མེ་ལྷའི་བར་ཆད་ཟློག༔ སྟག་དང་བྱ་རྒོད་དུས་ཀྱི་ཆག་ཆེན་ཟློག༔ དབྱུག་སྔོན་ཁྲོ་བོས་གཤིན་རྗེའི་བར་ཆད་ཟློག༔ རྡོ་རྗེ་སྡེར་མོས་སྲིན་པོའི་བར་ཆད་ཟློག༔ གཡག་དང་བྱ་རོག་ལོ་ཡི་ཆག་ཆེན་ཟློག༔ གཤིན་རྗེའི་གཤེད་ཀྱིས་བཙན་གྱི་བར་ཆད་ཟློག༔ དུར་ཁྲོད་བདག་མོས་སྲིན་པོའི་བར་ཆད་ཟློག༔ ཤྭ་བ་འུག་པས་ཟླ་བའི་ཆག་ཆེན་ཟློག༔ མི་གཡོ་ཁྲོ་རྒྱལ་མ་མོའི་བར་ཆད་ཟློག༔ རྡོ་རྗེ་གཏུན་ཁུང་ཀླུ་དབང་བར་ཆད་ཟློག༔ གཟིག་དང་ཁྭ་ཏས་ཞག་དུས་ཆག་ཆེན་ཟློག༔ རྟ་མགྲིན་རྒྱལ་པོས་གནོད་སྦྱིན་བར་ཆད་ཟློག༔ རྡོ་རྗེ་གཏུམ་མོས་རླུང་ལྷའི་བར་ཆད་ཟློག༔ བྱི་ལ་ཕུ་ཤུད་གྲོང་གི་བར་ཆད་ཟློག༔ འདོད་པའི་རྒྱལ་པོས་བདུད་ཀྱི་བར་ཆད་ཟློག༔ རྡོ་རྗེ་མདའ་སྙེམས་བགེགས་ཀྱི་བར་ཆད་ཟློག༔ སྤྱང་ཀི་ཁྲ་ཡིས་སྒོ་ཡི་ཆག་ཆེན་ཟློག༔ བདུད་རྩི་འཁྱིལ་པས་ཀླུ་བདུད་བར་ཆད་ཟློག༔ རྡོ་རྗེ་སྒྲ་འབྱིན་དབང་ལྡན་བར་ཆད་ཟློག༔ སེངྒེ་ཕ་ཝཾ་ཁྱིམ་གྱི་ཆག་ཆེན་ཟློག༔ ཁམས་གསུམ་རྣམ་རྒྱལ་གཟའ་ཡི་བར་ཆད་ཟློག༔ རྡོ་རྗེ་གསོད་བྱེད་གྲུལ་བུམ་བར་ཆད་ཟློག༔ དོམ་དང་སྲེ་མོང་རྨི་ལྟས་མཚན་ངན་ཟློག༔ སྟོབས་པོ་ཆེ་ཡིས་ཐེའུ་རང་བར་ཆད་ཟློག༔ རྡོ་རྗེ་སྤྱོད་མས་མི་མིན་བར་ཆད་ཟློག༔ དྲེད་དང་བྱི་བས་རྐྱེན་དང་ཉམ་ང་ཟློག༔ པུ་ཤུད་མགོ་ཅན་དམུ་ཡི་གནོད་པ་ཟློག༔ སྐྱ་གའི་མགོ་ཅན་ས་བདག་གནོད་པ་ཟློག༔ སྲིན་བྱའི་མགོ་ཅན་འགོང་པོའི་གནོད་པ་ཟློག༔ ཁྲ་ཡི་མགོ་ཅན་མོ་འདྲེའི་གནོད་པ་ཟློག༔ ཤྭ་ན་མཐིང་ནག་ཕུང་སྲིའི་གནོད་པ་ཟློག༔ ཤྭ་ན་དམར་ནག་དྲི་ཟའི་གནོད་པ་ཟློག༔ སྲི་ལ་སེར་ནག་གོད་འདྲེའི་གནོད་པ་ཟློག༔ སྲི་ལ་སྔོ་ནག་སྒབ་འདྲེའི་གནོད་པ་ཟློག༔ མཐིང་ནག་རེ་ཏིས་ནད་ཁ་ཟུག་པ་ཟློག༔ སེར་ནག་རེ་ཏིས་དུར་ཁ་བྱེ་བ་ཟློག༔ དམར་ནག་རེ་ཏིས་སྤར་སྨེ་ཉམས་པ་ཟློག༔ ལྗང་ནག་རེ་ཛུས་གྱོད་ཁ་བྱེ་བ་ཟློག༔ ཡ་བྱིན་མ་ཡིས་དགྲ་ཁ་བྱེ་བ་ཟློག༔ དེ་བྱིན་མ་ཡིས་ཡུལ་ལྷའི་བར་ཆད་ཟློག༔ བསྭེ་བྱིན་མ་ཡིས་ས་སྒོ་བྱེ་བ་ཟློག༔ ཕག་བྱིན་མ་ཡིས་གཤེད་སྒོ་རལ་པ་ཟློག༔ སྐྱེས་བུ་ཆེན་པོ་གིང་བཞི་ཡིས༔ ཕྱི་ནང་རྐྱེན་ངན་བར་ཆད་ཟློག༔ བདུད་པོ་ཕུར་ཐོགས་སྡེ་བཞི་ཡིས༔ ཆག་ཆེ་ཉམ་ང་བཟློག་ཏུ་གསོལ༔ ལོ་སྐག་ཟླ་སྐག་ཞག་སྐག་ཟློག༔ ཟ་སྐག་ནད་སྐག་འཆི་སྐག་ཟློག༔ དབང་ཐང་ཁ་རྗེ་ཉམས་པ་ཟློག༔ ཚེ་ཟད་ཟ་འདྲེ་འཁོར་བ་ཟློག༔ བགེགས་རིགས་ཡེ་འདྲོག་གློ་བུར་ཟློག༔ བར་ཆོད་གདོན་བགེགས་བྱད་མ་ཟློག༔ བཟློག་ཅིང་བསྒྱུར་བའི་ཕྲིན་ལས་མཛོད༔ ཧཱུྃ༔ རྡོ་རྗེ་གཞོན་ནུའི་ལྷ་ཚོགས་རྣམས༔ དགྲ་བགེགས་ཤ་ཁྲག་གཏོར་མ་འབུལ༔ བཟློག་ཅིང་བསྒྱུར་བའི་དུས་ལ་བབ༔ རྣལ་འབྱོར་བདག་ཅག་འཁོར་བཅས་ཀྱིས༔ གནོད་པའི་བདུད་དང་བར་ཆད་རྣམས༔ བཟློག་ཅིང་བསྒྱུར་བའི་ཕྲིན་ལས་མཛོད༔ «ཅེས་གཏོར་མ་ཕུལ་ཞིང་ཕྲིན་ལས་བཅོལ༔ རྐྱེན་དང་བར་ཆད་སོགས་རྟགས་དང་མཚན་མ་ངན་པ་བྱུང་ན་བཟློག་པ་འདི་གང་མང་དགོས༔ ས་མ་ཡ༔ བདག་འདྲ་པདྨ་ཐོད་ཕྲེང་གིས༔ ཡང་བཟློག་རྔམ་པ་ཟློག་ཕྲེང་བཞག༔ མ་འོངས་དུས་ཀྱི་ཐ་མ་ལ༔ ལས་འཕྲོ་ཅན་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ «གཏེར་རྒྱ༔ སྦས་རྒྱ༔ གསང་རྒྱ༔ ཟབ་རྒྱ༔ གཏད་རྒྱ༔ གཏེར་བདག་གླིང་པས་སྦས་ཚལ་ནས་གདན་དྲངས་ཤིང་གསང་སྔགས་ཆོས་འཁོར་གླིང་དུ་ཤོག་སེར་ནས་ཞལ་བཤུས་སོ། » །སརྦ་མངྒ་ལཾ།། །།